Diari Oficial de la Generalitat Valenciana


Sumari del DOGV 4935, del 31-01-2005 (2005/774)

ORDRE de 26 de gener de 2005, de la Conselleria d'Agricultura, Pesca i Alimentació, per la qual es regulen les ajudes a la utilització de mètodes de producció agrària compatibles amb el medi ambient, en l'exercici 2005, corresponents al Programa Nacional de Desenvolupament Rural per a les Mesures d'Acompanyament.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4935

Data del DOGV
:   31-01-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/774


Data del document
:   26-01-2005

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * ajuda a l'agricultura
    * ajuda pública
    * agricultura biològica
    * suport econòmic
    * protecció de la flora
    * ramat
    * protecció de la fauna
    * protecció del sòl
    * agricultor

ORDRE de 26 de gener de 2005, de la Conselleria d'Agricultura, Pesca i Alimentació, per la qual es regulen les ajudes a la utilització de mètodes de producció agrària compatibles amb el medi ambient, en l'exercici 2005, corresponents al Programa Nacional de Desenvolupament Rural per a les Mesures d'Acompanyament. [2005/774]
  
El Reglament (CE) 1257/1999, del Consell, de 17 de maig, sobre ajudes al desenvolupament rural a càrrec del Fons Europeu d'Orientació i Garantia Agrària (FEOGA), establix en el seu capítol VI un règim d'ajudes per a la utilització de mètodes de producció agropecuària que permeta protegir el medi ambient.
  
El Reglament R(CE) 1257/1999, establix el marc de les ajudes a favor d'un desenvolupament rural sostenible, les mesures del qual acompanyen i servixen de complement a altres instruments de la política agrària comuna, es consolida l'anterior marc d'actuacions agroambientals, i es fixa un nou període de programació corresponent als anys 2000/2006. El Reglament R(CE) 817/2004, establix les disposicions d'aplicació del Reglament R(CE) 1257/1999.
  
En este marc comunitari, mitjançant la Decisió C (2000) 3549, de 24 de novembre de 2000, la Comissió Europea va aprovar el Programa de Desenvolupament Rural per a les Mesures d'Acompanyament a Espanya referit al període de programació 2000-2006
  
El document de programació establix el pla estratègic que, d'acord amb la Llei General de Subvencions, Llei 38/2003 de 17 de novembre, descriu i quantifica els objectius, definix les mesures del programa, determina l'impacte econòmic, social i ambiental previsible i recull la planificació financera per al període de programació distribuït per mesures i exercicis pressupostaris.
  
Amb caràcter general, es perseguix l'objectiu d'adaptar les condicions de producció i les estructures de les explotacions acollides a estes mesures, amb la finalitat que complisquen amb els principis de desenvolupament sostenible dels principis productius. Concretament, amb l'aplicació de les mesures agroambientals, es perseguix garantir la conservació dels recursos naturals, s'estimula la introducció de pràctiques de producció agrària compatibles amb el manteniment del medi natural i de la qualitat de les produccions.
  
El Reial Decret 2128/2004 de 29 d'octubre, establix les normes d'aplicació a Espanya del sistema d'informació geogràfica de parcel·les agrícoles, SIGPAC, i la seua utilització com a instrument de gestió en aplicació del sistema integrat de gestió i control de règims d'ajuda de la política agrícola comuna, relacionats amb la superfície.
  
El SIGPAC és, a partir de l'1 de gener de 2005, el sistema d'identificació de parcel·les agràries a Espanya, previst en el Reglament (CE) número 1782/2003, del Consell, de 29 de setembre de 2003, per als règims d'ajuda en què siga necessari identificar les parcel·les agrícoles.
  
El règim d'ajudes per a la utilització de mètodes de producció agropecuària que permeta protegir el medi ambient regulat pel Reglament (CE) 1257/1999 ha de ser compatible amb el sistema integrat pel que fa a la base de dades informàtica, els sistemes d'identificació de parcel·les i els controls administratius, segons establix el Reglament (CE) número 1782/2003, del Consell, de 29 de setembre de 2003.
  
La present ordre es dicta a l'empara de la reglamentació comunitària, el Reial Decret 4 /2001 de 12 de gener, pel qual s'establix un règim d'ajudes a la utilització de mètodes de producció agrària compatibles amb el medi ambient, el Reial Decret 708/2002 de 19 de juliol, pel qual s'establixen mesures complementàries al Programa de Desenvolupament Rural per a les Mesures d'Acompanyament de la Política Agrària Comuna, així com el Reial Decret 2128/2004 de 29 d'octubre, pel qual s'establixen les normes d'aplicació a Espanya del sistema d'informació geogràfica de parcel·les agrícoles, SIGPAC. En virtut de tot l'anterior,
  
ORDENE
  
Article 1. Objecte i àmbit d'aplicació
  
1. La present ordre té com a objecte fomentar la utilització de mètodes de producció agrària que permeten protegir el medi ambient, assegurant a llarg termini una agricultura sostenible i la protecció dels recursos naturals. Per a això s'establix un règim d'ajudes als titulars d'explotacions agràries que practiquen alguna de les actuacions que es descriuen com a mesures agroambientals en l'annex II d'esta ordre.
  
2. A la Comunitat Valenciana l'àmbit d'aplicació del règim d'ajudes serà tot el territori excepte per a la mesura 3.2 Control integrat i 4.1 Lluita contra l'erosió en cultius llenyosos en pendents o terrasses, que s'aplicaran a les explotacions agràries amb superfícies ubicades als municipis de la província d'Alacant i València amb cultiu de cirerer, i als municipis de la província de Castelló amb cultiu de l'avellaner, que s'especifiquen en l'annex IV d'esta ordre.
  
3. A efectes de la present ordre, s'entendrà per titular de l'explotació, explotació agrària, càrrega ramadera i activitat agrària el que establix l'article 3 del Reial Decret 4/2001.
  
4. Les bones pràctiques agràries seran les que es definixen en l'annex I del Reial Decret 708/2002.
  
5. En virtut de l'article 4 del Reial Decret 2128/2004, s'entendrà per parcel·la la superfície contínua del terreny amb una referència alfanumèrica única representada gràficament en el SIGPAC i per recinte, cada una de les superfícies contínues dins d'una parcel·la amb un ús agrícola únic dels definits en el seu annex II.
  
Article 2. Règim d'actuació
  
Podran ser objecte d'ajudes les actuacions agroambientals que es descriuen en l'annex II del Reial Decret 708/2002 de 19 de juliol, i que estan compreses en les mesures següents:
  
a) Tècniques ambientals de racionalització en l'ús de productes químics. Control integrat (mesura 3.2), producció Integrada (mesura 3.3) i agricultura ecològica (mesura 3.4).
  
b) Lluita contra l'erosió en medis fràgils. En cultius llenyosos en pendents o terrasses (mesura 4.1).
  
c) Protecció de flora i fauna en aiguamolls. Actuacions sobre arrossars (mesura 5.1).
  
d) Gestió integrada de les explotacions. Manteniment de races autòctones pures en perill d'extinció (mesura 9.2) i ramaderia ecològica (mesura 9.3).
  
2. Tindran dret a percebre les esmentades ajudes agroambientals els titulars d'explotacions agràries que complisquen els requisits previstos en l'article següent per a cada una de les mesures i es comprometen a realitzar per un període de cinc anys, en tot o en part de l'explotació, els compromisos que s'establixen en l'annex II d'esta disposició per a cada una de les mesures. Així mateix, hauran de complir a tota l'explotació, el Codi de les Bones Pràctiques Agràries que establix l'annex I del Reial Decret 708/2002 de 19 de juliol, i que es reproduïx en l'annex I de la present ordre.
  
No obstant, els titulars acollits a les mesures de producció integrada (mesura 3.3), agricultura ecològica (mesura 3.4) i/o ramaderia ecològica (mesura 9.3), els compromisos s'hauran d'aplicar en la totalitat de la superfície de l'explotació dedicada a la mateixa orientació productiva (cultiu i/o espècie, i varietats per a cítrics).
  
Article 3. Requisits
  
1. Mesura 3.2. Control integrat
  
Pertànyer a una agrupació de tractaments integrats, ADV.
  
La superfície mínima de cultiu per a poder sol·licitar les ajudes s'establix en 0,3 hectàrees per a ambdós cultius (avellaner i cirerer).
  
2. Mesura 3.3. Producció integrada
  
Inscripció de les parcel·les sol·licitades, en el corresponent Registre de Producció Integrada de la Comunitat Valenciana.
  
La superfície mínima de cultiu per a poder sol·licitar les ajudes s'establix en:
  
Cítrics i raïm de taula: 0,5 hectàrees
  
Vinya per a vinificació: 1 hectàrea.
  
No tindran dret a les ajudes les superfícies cultivades amb cultius associats.
  
3. Mesura 3.4. Agricultura ecològica
  
Inscripció de les parcel·les sol·licitades, en el corresponent Registre del Comité d'Agricultura Ecològica de la Comunitat Valenciana.
  
La superfície mínima de cultiu per a poder sol·licitar les ajudes s'establix en:
  
Herbacis secà: 2 hectàrees.
  
Oliverar, vinya per a vinificació i fruiters de secà: 1 hectàrees.
  
Herbacis de regadiu, raïm de taula, cítrics, fruiters d'os, fruiters de llavor i arròs: 0,5 hectàrees.
  
d) Hortícoles (cultiu a l'aire lliure i cultiu davall plàstic): 0,3 hectàrees.
  
En cas de cultius ecològics associats, només es podrà sol·licitar les ajudes per un d'estos.
  
4. Mesura 4.1. Lluita contra l'erosió en cultius llenyosos en pendents o terrasses.
  
Disposar d'un pla d'actuació amb la totalitat dels cultius de cirerer o avellaner de l'explotació.
  
Per a poder sol·licitar les ajudes, les parcel·les de cultiu de cirerer o avellaner hauran d'estar localitzades en pendent superior al 8 per cent sobre vessants, bancals o terrasses i la superfície mínima de cultiu s'establix en 0,3 hectàrees en cada un dels cultius (avellaner i cirerer).
  
Quan estos cultius es cultiven associats a altres cultius llenyosos a la mateixa parcel·la cadastral hauran d'ocupar més d'un 50% de la superfície.
  
5. Mesura 5.1. Actuacions en arrossars
  
La superfície mínima de cultiu per a poder sol·licitar les ajudes s'establix en 0,3 hectàrees.
  
6. Mesura 9.2. Manteniment de races pures en perill d'extinció.
  
Inscripció de la totalitat dels animals de la raça ovina Guirra de l'explotació, en el corresponent Llibre Genealògic de la Raça de la Comunitat Valenciana.
  
Pertànyer a una associació ramadera les finalitats de la qual siguen la millora i conservació de l'esmentada raça.
  
El número mínim d'animals reproductors de la raça ovina Guirra per a poder sol·licitar les ajudes s'establix en 30.
  
7. Mesura 9.3. Ramaderia ecològica
  
Inscripció de les parcel·les sol·licitades i la ramaderia associada, en el corresponent Registre del Comité d'Agricultura Ecològica de la Comunitat Valenciana.
  
La superfície mínima de cultiu o aprofitament ramader i les càrregues ramaderes, per a poder sol·licitar les ajudes s'establix en:
  
a) Pastos i rostollars: 15 hectàrees i, càrrega mínima ramadera de 0,1 UGM/ha i màxima de 0,4 UGM/ha.
  
b) Sistemes de terreny sense cultivar: 20 hectàrees i, càrrega mínima ramadera de 0,1 UGM/ha i màxima de 0,4 UGM/ha.
  
Article 4. Incompatibilitats
  
S'aplicarà el que establix l'annex III d'esta ordre, d'acord amb el Reial Decret 708/2002, pel que fa a la incompatibilitat entre les ajudes regulades en la present ordre.
  
Article 5. Sol·licituds
  
1. Els interessats hauran de sol·licitar les ajudes que es regulen en esta ordre mitjançant els formularis habilitats per la Conselleria d'Agricultura, Pesca i Alimentació, en els quals han de figurar:
  
a) Dades personals del titular de l'explotació.
  
b) Relació de totes les parcel·les agrícoles de l'explotació incloses aquelles per les quals no se sol·liciten les ajudes, indicant les referències identificadores del sistema d'informació geogràfica de parcel·les agrícoles, SIGPAC, amb la superfície neta de cultiu o aprofitament ramader al recinte, expressades en hectàrees amb dos decimals, el sistema d'explotació secà o regadiu, l'espècie cultivada, i si és el cas, la varietat quan se sol·liciten les ajudes corresponents a les mesures de producció integrada i/ o actuació en arrossars.
  
En virtut del Decret 2128/2004 de 29 d'octubre, el SIGPAC és a partir de l'1 de gener de 2005 el sistema d'identificació de parcel·les agràries a Espanya previst en el Reglament (CE) número 1782, sent l'única base de referència per a la identificació de parcel·les agrícoles en el marc de la política agrícola comuna a excepció d'allò que s'ha regulat en el punt 2 de l'article 2 del Reial Decret 2128/2004.
  
c) En el cas de les sol·licituds de races autòctones en perill d'extinció, s'indicarà a més la identificació de l'explotació ramadera, així com la de la inscripció en el Registre d'Explotacions del Llibre Genealògic de la raça ovina Guirra de la Comunitat Valenciana.
  
d) Declaració que totes les dades són certes, i que el titular coneix les condicions establides per la normativa per a la concessió de les ajudes.
  
e) Declaració que el titular de l'explotació adquirix els compromisos i complix amb els requisits que s'especifiquen en l'annex II de la present ordre.
  
f) Declaració del fet que prestarà col·laboració per a facilitar els controls i l'assessorament tècnic corresponent, així com de que reintegrarà les quantitats cobrades indegudament, incrementades si és el cas amb l'interés legal corresponent.
  
2. Les sol·licituds s'ompliran en tots els seus apartats i hauran d'anar firmades pel titular de l'explotació o persona degudament autoritzada per ell. En tot cas, quan el sol·licitant actue a través del representant, este haurà d'acreditar fefaentment tal condició, així com expressar en la sol·licitud les seues dades personals.
  
3. Les sol·licituds es presentaran a les oficines de la Conselleria d'Agricultura, Pesca i Alimentació o en els altres llocs a què es referix l'article 38 de la Llei 30/1992 de 26 de novembre, de Règim Jurídic de les Administracions Públiques i del Procediment Administratiu Comú.
  
Article 6. Documentació a presentar junt amb la sol·licitud d'ajudes
  
Junt amb la sol·licitud de les ajudes el titular de l'explotació haurà d'aportar:
  
a) Acreditació de la identificació del sol·licitant: en cas de persones físiques, fotocòpia del DNI i NIF, en cas de persones jurídiques o agrupacions de persones físiques fotocòpia del CIF o etiqueta d'identificació fiscal, còpia compulsada dels estatuts de l'entitat i/o escriptura de constitució i certificat de l'acta on conste acord de sol·licitar les ajudes i nomenament del representant de l'entitat per a efectuar la gestió.
  
b) En el cas d'agrupacions es presentarà a més el document on s'accepte per part de tots els membres de l'agrupació la responsabilitat solidària pel que fa al compliment dels compromisos, així com la de reintegrar les quantitats percebudes indegudament, incrementades en l'interés legal corresponent.
  
c) Certificat d'inscripció de les parcel·les sol·licitades en el corresponent registre del Comité d'Agricultura Ecològica de la Comunitat Valenciana. En el cas de sol·licitar les ajudes de la mesura 3.4 (agricultura ecològica) i/o les de la mesura 9.1: ramaderia ecològica
  
d) Certificat d'inscripció de la ramaderia en el Llibre Genealògic de la raça ovina Guirra de la Comunitat Valenciana, que incloga la relació d'animals de l'explotació pertanyents a l'esmentada raça i certificat de pertànyer a una associació ramadera les finalitats de la qual siguen la millora i conservació de l'esmentada raça, en el cas de sol·licitar les ajudes de la mesura 9.2: manteniment de races autòctones pures en perill d'extinció.
  
f) Pla d'actuació amb la totalitat dels cultius llenyosos de l'explotació, en el cas de sol·licitar les ajudes de la mesura 4.1: lluita contra l'erosió en cultius llenyosos en pendents o terrasses.
  
g) Certificat de pertànyer a una agrupació de tractaments integrats, ADV, disposant de l'assessorament tècnic per a l'estratègia i disponibilitat dels tractaments, en el cas de sol·licitar les ajudes de la mesura 3.2: control integrat.
  
h) Croquis tancats que permeten localitzar la superfície cultivada, en el cas que en algun recinte, la superfície de cultiu no coincidisca amb la total que apareix en el SIGPAC, sempre que la superfície del recinte siga superior a 10 hectàrees.
  
i) Acreditació de la titularitat, per part del beneficiari, de les dades bancàries per al pagament de l'ajuda, mitjançant el document normalitzat de la Conselleria d'Agricultura, Pesca i Alimentació de manteniment de tercers.
  
j) Les persones físiques o jurídiques no exonerades del compliment del que establix l'Ordre de 30 de maig de 1996, de la Conselleria d'Economia i Hisenda, hauran de presentar autorització per a poder sol·licitar la seua situació en les obligacions tributàries i en de la Seguretat Social, o si no hi ha, certificat d'estar al corrent de les seues obligacions tributàries i amb la Seguretat Social.
  
Article 7. Termini de sol·licituds
  
1. El termini de presentació de les sol·licituds inicials d'ajuda serà:
  
Per als titulars d'explotacions agràries sol·liciten les ajudes a una o diverses de les mesures que s'especifiquen en l'annex II d'esta ordre en l'exercici 2005, el termini de sol·licitud serà el comprés entre l'1 de febrer i el dia 31 de març de 2005, excepte per a les sol·licituds d'ajuda de la Mesura 3.3: producció integrada de cítrics que serà el comprés entre el dia 15 de juny fins al dia 31 de juliol de 2005.
  
2. El segon i successius anys de permanència en el règim, els titulars estan obligats a sol·licitar el pagament de l'anualitat corresponent, requisit imprescindible per al cobrament de les ajudes. El termini per a les esmendades sol·licituds serà, el comprés entre l'1 de febrer i el dia 31 de març de cada any, excepte per a la mesura de producció integrada de cítrics que s'establix entre el dia 15 de juny i el dia 31 de juliol de cada any. No obstant, per a les sol·licituds de pagament anual, s'admetran fins a 25 dies naturals següents a la finalització del termini establit, si bé en este cas l'import de les ajudes es reduirà en un 1 per cent per cada dia hàbil de retard. Les sol·licituds presentades amb posterioritat es consideraran com a no presentades.
  
3. En cas de no presentar l'esmentada sol·licitud de pagament anual en alguna de les anualitats, i si durant eixe període es van continuar complint els compromisos, condicionat a la seua verificació, el titular continuarà en el programa, i no percebrà les ajudes corresponents a eixe any. En cas de no presentar la sol·licitud de pagament anual durant dos anys consecutius, es considerarà reincidència i es procedirà a l'anul·lació de l'expedient sol·licitant al titular, excepte causes de força major, les quantitats percebudes fins eixe moment, incrementades amb l'interés legal corresponent.
  
Article 8. Ampliació de compromisos
  
1. Cada titular d'explotació només podrà ser titular d'un únic expedient de sol·licitud d'ajuda en cada una de les mesures agroambientals.
  
2. Es permetrà ampliar la superfície inicial i/o animals per incorporació de nova superfície i/ o animals, durant els tres anys següents al de la sol·licitud inicial. No s'aprovaran ampliacions de nova superfície i/o animals, l'últim any per al qual es van adquirir els compromisos.
  
3. Els compromisos adquirits s'ampliaran a la superfície i/ o animals addicionals, per la resta del període. La superfície de l'esmentada ampliació, haurà de ser igual o superior a 0'3 hectàrees i igual o inferior al 50 per cent de la superfície inicial, excepte quan la superfície objecte d'ampliació siga la que va estar acollida a les ajudes agroambientals del programa anterior i, que va acabar el seu període de compromisos. En el cas d'animals, l'ampliació haurà de ser igual o inferior al 50 per cent dels animals inicials d'acollida al programa, excepte quan els animals foren subvencionats en el marc de la programació 1993-1999 i haja finalitzat el seu període de compromisos.
  
4. La sol·licitud d'ampliació de compromisos s'haurà de realitzar en el termini establit en l'article 7.2 per a les sol·licituds de pagament anual, on haurà d'aportar la documentació que s'especifica en l'article 4 per a les superfícies i/o animals objecte d'ampliació.
  
Article 9. Canvis de titularitat de l'expedient
  
1. El termini per a comunicar per part del beneficiari el canvi de titularitat, així com la sol·licitud del nou titular serà el mateix que s'indica en l'article 7.2 per a les sol·licituds de pagament anual, excepte per als canvis motivats per causes de força major, que es podrà realitzar en qualsevol moment.
  
2. En la sol·licitud hauran de figurar les dades del nou titular, i les de l'anterior titular junt amb la conformitat que dóna traspàs al total o a part de l'explotació.
  
3. En el cas d'un nou titular sense compromís anterior, se subrogarà en els compromisos adquirits pel titular anterior i pel temps restant. Així mateix, haurà d'acompanyar la sol·licitud la documentació acreditativa de la seua identitat i la resta de documentació relacionada en l'article 6 d'esta ordre.
  
4. Per a poder ser beneficiari de les ajudes, el nou titular haurà de complir amb els requisits corresponents descrits en l'article 3 d'esta ordre i amb els compromisos especificats per a cada mesura en l'annex II.
  
Article 10. Unitats mínimes de cultiu agroambiental
  
Als efectes del règim d'ajudes a la utilització de mètodes de producció agrària compatibles amb el medi ambient s'entén per unitat mínima de cultiu agroambiental, UMCA, la referència per a determinar la superfície agroambiental a partir de la qual els costos totals unitaris tendixen a disminuir conforme creix el número d'hectàrees cultivades. A la Comunitat Valenciana la UMCA serà de 20 hectàrees per a totes les mesures regulades en esta ordre.
  
Article 11. Quantia de les ajudes
  
En funció del compliment anual dels compromisos adquirits per a cada una de les mesures agroambientals, els sol·licitants de les ajudes podran ser beneficiaris de les primes que s'especifiquen per a cada una de les mesures en l'annex II d'esta ordre.
  
El càlcul de les primes es realitzarà aplicant la superfície de la UMCA i, els imports màxims per a cada mesura seran:
  
a) Quan la superfície en hectàrees per a cada mesura siga igual o menor al doble del valor de la UMCA, els imports màxims de les primes per hectàrea per a cada mesura i/ o submesura serà el cent per cent de la prima establida en l'annex II.
  
b) Per a la superfície en hectàrees compresa entre el doble i el quàdruple del valor de la UMCA els imports màxims de les primes seran del 60%.
  
c) Per a la superfície que excedisca del quàdruple del valor de la UMCA l'import màxim de la prima serà del 30%.
  
Estes ajudes seran finançades en un 75 per cent pel Fons Europeu d'Orientació i Garantia Agrària, FEOGA. El Ministeri d'Agricultura, Pesca i Alimentació finançarà el 50 per cent de la part de l'ajuda no finançada a càrrec del FEOGA, finançant-se la resta per la Generalitat Valenciana.
  
Article 12. Criteris de prioritat
  
En el cas que les sol·licituds superen les disponibilitats pressupostàries, s'aplicaren per orde els següents criteris de prioritat:
  
Explotacions amb producció agrària ecològica registrades en el Comité d'Agricultura Ecològica de la Comunitat Valenciana i, comercialitzen els seus productes com a ecològics.
  
Explotacions localitzades a zones desfavorides, a efectes de la mesura d'indemnització compensatòria i les incloses a zones amb limitacions medi ambientals específiques.
  
Agricultors a títol principal.
  
Agricultors professionals.
  
Article 13. Comité Tècnic per a les mesures agroambientals
  
En compliment dels compromisos especificats en l'annex II d'esta ordre, es crea el Comité Tècnic per a l'aplicació de les mesures agroambientals a la Comunitat Valenciana.
  
Les seues funcions seran les de vigilància i seguiment de les esmentades mesures.
  
El Comité Tècnic estarà format per: el secretari autonòmic d'Agricultura i Relacions Agràries amb la Unió Europea, el director de l'Institut Valencià de Desenvolupament Rural, el director general d'Investigació i Innovació Agrària i Ramaderia, el cap d'Àrea de Protecció dels Cultius i el cap de Servici de Mesures d'Acompanyament de la PAC de la Conselleria d'Agricultura, Pesca i Alimentació.
  
Article 14. Règim de controls
  
1. La Conselleria d'Agricultura, Pesca i Alimentació, controlarà les sol·licituds inicials de participació en el règim d'ajudes, així com les successives sol·licituds de pagament anual, de manera que es garantisca la verificació del compliment de les condicions establides. Les verificacions es realitzaran mitjançant controls administratius així com, mitjançant controls sobre el terreny.
  
2. Els controls administratius consistiran, per un costat en la comprovació de les dades consignades en la sol·licitud de l'ajuda, així com l'adequació d'estes amb les que estan en poder de l'administració pública, i per un altre el respecte a la normativa comunitària i estatal vigent, especialment el que establix el Reglament (CE) número 796/2004, de la Comissió, pel qual s'establixen disposicions per a l'aplicació del sistema integrat de gestió i control, previstos en el Reglament (CE) número 1782/2003, del Consell.
  
2. Tots els recintes agrícoles declarats es contrastaran amb la informació existent en el SIGPAC, i hauran de tindre la correspondència amb els usos SIGPAC i sistema de cultiu secà o regadiu per a ser validades i, per tant, amb dret a ajuda. Els animals de la raça ovina Guirra declarats es contrastaran amb el registre d'explotacions del Llibre Genealògic de la Raça a la Comunitat Valenciana.
  
3. La documentació relativa a la titularitat de les parcel·les no s'aportarà amb la declaració, si bé haurà de ser aportada posteriorment en cas de detectar duplicitats en els controls administratius, o si es considera necessària per a qualsevol fase de la tramitació.
  
4. El Comité d'Agricultura Ecològica, proporcionarà a l'Institut Valencià de Desenvolupament Rural la relació de titulars d'explotacions inscrites en el corresponent registre, als quals se'ls ha emés certificat final de la campanya, amb la identificació SIGPAC de les parcel·les, la superfície de cultiu, l'espècie i si és el cas varietat certificada i la producció obtinguda. L'esmentada informació es contrastarà amb les ajudes sol·licitades.
  
5. Les entitats de control i certificat, reconegudes per la Conselleria d'Agricultura, Pesca i Alimentació, proporcionaran a l'Institut Valencià de Desenvolupament Rural la relació de titulars d'explotacions inscrits en els corresponents registres de producció integrada, als quals se'ls ha emés certificat final de la campanya, amb la identificació SIGPAC de les parcel·les, la superfície de cultiu, l'espècie i la varietat certificada així com la producció obtinguda. L'esmentada informació es contrastarà amb les ajudes concedides.
  
6. Els controls sobre el terreny s'efectuaran seguint el Pla de Controls establit per la Conselleria d'Agricultura, Pesca i Alimentació, així com qualsevol altra actuació en eixe sentit que s'estime oportuna en compliment de la normativa nacional i de la Unió Europea.
  
7. En les visites de control sobre el terreny, els titulars facilitaran a l'administració els corresponents llibres d'explotació actualitzats, així com quants requisits o proves es consideren necessàries per a comprovar la subvencionalitat de les parcel·les.
  
8. Quan es comprove que la superfície determinada després dels controls és superior a la declarada en una sol·licitud d'ajuda, serà la superfície declarada la que es tinga en compte per al càlcul de l'import de l'ajuda.
  
9. Quan es comprove que la superfície declarada en una sol·licitud d'ajuda és superior a la superfície determinada, l'import de l'ajuda es calcularà a partir de la superfície efectivament determinada en el control. No obstant, excepte casos de força major, la quantia de l'ajuda es reduirà el doble de la diferència comprovada si esta fóra superior al 3% o a dos hectàrees i no superara el 20% de la superfície determinada i, en el cas que l'esmentada diferència supere el 20% de la superfície determinada, no es concedirà cap ajuda.
  
Article 15. Reintegrament de les ajudes
  
El beneficiari de les ajudes, estarà obligat al seu reintegrament incrementades en l'interés legal corresponent, calculat en funció del termini transcorregut entre el pagament i el reembossament pel beneficiari, conforme al que disposa el Reglament (CE) número 796/2004, de la Comissió, en els casos següents:
  
1. Incompliment d'algun o d'alguns dels compromisos descrits en l'annex II per a cada una de les mesures, excepte causes de força major degudament justificades, i en este cas es comunicarà per escrit a l'administració.
  
2. Reducció de la superfície inicial per la qual es van adquirir els compromisos per cinc anys, que no es dega a un traspàs total o parcial de l'explotació a un altre titular, excepte causa de força major.
  
3. En el cas de traspàs total o parcial de l'explotació, si el nou titular no se subroga en els compromisos adquirits, l'anterior titular està obligat a reintegrar l'import de les ajudes percebudes.
  
4. Si s'obstaculitzen els controls descrits en l'article 14 d'esta ordre.
  
5. La renúncia a continuar amb els compromisos adquirits.
  
6. En el cas que el beneficiari cessara definitivament en l'activitat agrària, sempre que hagen transcorregut més de tres anys i no resulte possible l'assumpció dels compromisos pel successor, no es procedirà al reembossament de les ajudes percebudes.
  
Article 16. Casos de força major
  
1. En els casos de força major que impedisquen al beneficiari continuar amb els compromisos subscrits, no s'exigirà reembossament de les ajudes percebudes pel període de compromís efectiu.
  
2. Són causes de força major conforme al que disposa l'article 39 del Reglament (CE) 817/2004 les següents:
  
a) Defunció del titular.
  
b) Incapacitat professional de llarga duració del titular.
  
c) Expropiació d'una part de l'explotació, si esta no era previsible el dia en què es va subscriure el compromís.
  
d) Catàstrofes naturals greus que afecten seriosament la superfície agrària de l'explotació.
  
e) La destrucció accidental dels edificis per al ramat de l'explotació.
  
f) Una epizoòtia que afecte tot el ramat del productor o una part d'este.
  
3. La notificació de les causes de força major i de les proves relatives a estes, s'hauran de comunicar per escrit en el termini de deu dies hàbils a partir del moment en què s'estiga en condicions de fer-ho.
  
Article 17. Finançament
  
La proposta de resolució de l'expedient correspondrà al director territorial de la Conselleria d'Agricultura, Pesca i Alimentació, el qual elevarà la proposta al secretari autonòmic d'Agricultura i Relacions Agràries amb la Unió Europea, el qual la resoldrà per delegació segons la disposició final primera, en el termini de 6 mesos a partir de la data de sol·licitud per a acollir-se al règim d'ajudes.
  
La tramitació del pagament s'ajustarà al que determina el Decret 178/1996 de 2 d'octubre, del Govern Valencià, pel qual es designa a la Conselleria d'Agricultura, Pesca i Alimentació com a organisme pagador de les despeses corresponents a la política agrària comunitària.
  
Les despeses que origine l'aplicació de la present ordre seran imputades al programa 714.50 de la secció 12 i, de conformitat amb el que disposa la Llei de Pressupostos de la Generalitat Valenciana, seran de reconeixement preceptiu conforme a les regles pressupostàries de la Secció Garantia del FEOGA i, a la planificació financera del Programa de Desenvolupament Rural d'Espanya (programa horitzontal per a les mesures d'acompanyament), referit al període de programació 2000-2006, d'acord amb l'article 3 de la Decisió de la Comissió C (2001) 4739 de 20 de desembre.
  
DISPOSICIONS ADDICIONALS
  
Primera
  
En l'àmbit de la Comunitat Valenciana, s'establixen les normes d'implantació del SIGPAC, sotmetent-lo a la comprovació per part dels interessats i, si és el cas, a la modificació de les dades contingudes en este.
  
El sistema proporciona informació gràfica i alfanumèrica de cada parcel·la del terreny de la Comunitat Valenciana que conté un o diversos recintes classificats amb algun dels usos de l'article 4 del Reial Decret 2128/2004 de 29 d'octubre, pel qual es regula el sistema d'informació geogràfica de parcel·les agrícoles, conforme a les característiques tècniques de la base de dades descrites en el seu annex I.
  
En cap cas la informació del SIGPAC constituïx ni genera drets particulars, corresponent a la persona interessada la responsabilitat de les al·legacions o canvis proposats i les posteriors declaracions i sol·licituds d'ajuda que es realitzen amb base en estos.
  
La consulta del sistema SIGPAC es garantix a tots els agents del sector, a través dels sistemes informàtics disposats per a este efecte i directament des d'Internet (http://sigpac.mapa.es/ fega/visor/).
  
Segona
  
Al·legacions i sol·licituds de modificació al SIGPAC:
  
1. Podran presentar al·legacions o sol·licituds de modificació al SIGPAC, les persones interessades, entenent com a tals tota persona física o jurídica que siga propietari, titular cadastral, sol·licitant d'ajuda, arrendatari o representant legal. La condició d'interessat s'haurà d'acreditar, junt amb la còpia i original del NIF o CIF en vigor, amb almenys alguna de les documentacions acreditatives enumerades en l'apartat 2 del model d'al·legació o sol·licitud de modificació del SIGPAC. En el cas de tractar-se d'un representant legal, este haurà d'acreditar la seua condició mitjançant la presentació de còpia de la documentació corresponent. Les al·legacions respondran en general al desacord de la persona interessada amb la informació continguda en el SIGPAC, pel que fa a l'assignació d'usos i/o el sistema d'explotació.
  
2. Es podran presentar les al·legacions que estimen necessàries per a l'adequació a la realitat de la informació continguda en la base gràfica i alfanumèrica del SIGPAC per a les parcel·les i/o recintes localitzats a la Comunitat Valenciana, durant el període establit per a l'admissió de sol·licituds d'ajuda a què es referix la present ordre.
  
3. Les al·legacions s'hauran de formular conforme al model de sol·licitud establit per la Conselleria d'Agricultura, Pesca i Alimentació i es dirigiran al sotssecretari.
  
4. Totes les al·legacions i sol·licituds de modificació hauran d'anar acompanyades d'una eixida gràfica, que es podrà obtindre via Internet i per mitjà de la qual s'exposaran els aclariments pertinents a les al·legacions i sol·licituds de modificació presentades.
  
L'esmentada eixida gràfica haurà de contindre:
  
- Dades identificatives SIGPAC: província, municipi, agregat, zona, polígon, parcel·la.
  
- Ortoimatge: coordenades UTM del centre (X, Y, Huso); data de vol de la foto; any de renovació cadastral; data d'impressió; escala aproximada d'impressió
  
- Informació alfanumèrica SIGPAC associada a la parcel·la: número de recinte, ús i superfície d'este (ha) i coeficient de regadiu; incidències; superfície total de la parcel·la; taula resum de superfícies per ús SIGPAC (ha); número d'oliveres de la parcel·la.
  
5. Junt amb l'al·legació al SIGPAC es presentarà:
  
a) Fotocòpia del DNI o CIF en vigor de la persona interessada. Si la persona interessada presenta al·legacions a través de representant legal, haurà de presentar còpia del DNI en vigor del representant, junt amb la documentació acreditativa de l'esmentada representació.
  
b) A parcel·les on existisquen múltiples interessats, la documentació anterior serà necessària per a la totalitat dels interessats i els canvis proposats hauran de ser subscrits per tots aquells a qui afecten.
  
c) En els casos de canvis que requerisquen autorització per la propietat, sent esta múltiple, es requerirà, així mateix, la conformitat de la totalitat de propietaris afectats.
  
Per a l'admissió i registre de les al·legacions serà obligatori presentar l'eixida gràfica marcant el recinte sobre el qual s'al·lega, amb croquis fitant la superfície afectada, així com explicació succinta del motiu d'al·legació.
  
6. Les al·legacions o sol·licituds de modificació s'ordenen assignant-los un número per a facilitar la gestió:
  
Tipus 1: Canvi d'ús en un recinte complet
  
En el cas que l'interessat no estiga d'acord amb l'ús assignat a un recinte.
  
Tipus 2: Canvi de sistema d'explotació (secà/regadiu) en un recinte complet
  
En el cas que l'interessat no estiga d'acord amb el sistema d'explotació (secà o regadiu) assignat a un recinte.
  
Tipus 3. Partició d'un recinte per a canviar l'ús en part d'este
  
En el cas que l'interessat no estiga d'acord amb l'ús assignat a un recinte, pel fet que una fracció d'este té diferent ús.
  
Tipus 4: Partició d'un recinte per a canviar el sistema d'explotació (secà/regadiu) en part d'este.
  
En el cas que l'interessat no estiga d'acord amb l'ús assignat a un recinte, pel fet que una fracció d'este té un sistema d'explotació diferent.
  
Tipus 5: Existència de parcel·la ubicada a una zona urbana que té un ús agrícola
  
Altres al·legacions i sol·licituds de modificació no contemplades anteriorment.
  
7. S'haurà d'aportar la següent documentació complementària que avale l'ús o el sistema d'explotació actual de la parcel·la:
  
a) Còpia de la sol·licitud d'ajuda d'eixa parcel·la en campanyes anteriors, o referència de la mateixa, o
  
b) Còpia d'una acta de control en camp d'eixa parcel·la, si l'haguera, o referència de la mateixa
  
c) Justificació que s'ha autoritzat el canvi per part de l'organisme competent (resolució cadastral, concessió administrativa de confederació hidrogràfica, etc).
  
8. En el cas d'al·legacions o sol·licituds de modificació tipus 5, la documentació complementària a presentar serà:
  
a) Pla cadastral o semblant que permeta georeferenciar la parcel·la sobre el qual es dibuixarà el croquis d'esta.
  
b) Cèdula cadastral i eixida gràfica de cadastre d'urbana.
  
La Conselleria d'Agricultura, Pesca i Alimentació, serà l'òrgan encarregat d'introduir els canvis o modificacions en el SIGPAC referides a les superfícies ubicades a la Comunitat Valenciana.
  
9. D'acord amb el que establix la Llei de Règim Jurídic de l'Administracions Públiques i del procediment Administratiu Comú les al·legacions i sol·licituds de modificació dels tipus indicats que no puguen acceptar-se es comunicaran a les persones interessades mitjançant una resolució desestimatòria del subsecretari de la Conselleria d'Agricultura, Pesca i Alimentació en el termini màxim de 4 mesos des de la seua data de registre. Els canvis o modificacions que resulten de resolucions favorables es realitzaran de manera que tinguen efecte sobre les superfícies validades de les sol·licituds d'ajuda a què es referix la present ordre.
  
Tercera
  
En el cas que l'interessat no estiga d'acord amb la forma geomètrica i superfície amb què apareix la seua parcel·la en el SIGPAC perquè els límits no s'ajusten a la realitat, presentarà les al·legacions i sol·licituds de modificació al SIGPAC tipus 6 que facen referència a canvis en la morfologia de la parcel·la.
  
La persona interessada podrà sol·licitar ser atesa de forma presencial en les oficines comarcals on tramite habitualment les seues sol·licituds d'ajuda.
  
Per a este tipus d'al·legacions i sol·licituds de modificació al SIGPAC, la documentació complementària a presentar serà:
  
a) Eixida gràfica identificant la parcel·la sobre la qual s'al·lega, marcant les diferències observades i explicació succinta del motiu de la sol·licitud de modificació.
  
b) Acord escrit dels titulars de les parcel·les confrontants afectades.
  
En el cas que les al·legacions impliquen canvis de superfície de les parcel·les, només seran admissibles si el sol·licitant de l'al·legació presenta un informe justificatiu perfectament documentat, firmat per un tècnic competent i visat pel Col·legi Oficial
  
Este tipus d'al·legacions o modificacions seran estudiades i resoltes segons procediment a establir per la mesa de coordinació del SIGPAC com a òrgan col·legiat adscrit al Fons Espanyol de Garantia Agrària en virtut del Reial Decret 2128/2004 i, si és el cas conjuntament amb la Direcció General de Cadastre.
  
Els pagaments de les ajudes es referiran a les superfícies validades contrastades amb la informació que en eixe moment conste en el SIGPAC.
  
La Conselleria d'Agricultura, Pesca i Alimentació, serà l'òrgan encarregat d'introduir els canvis o modificacions en el SIGPAC referides a les superfícies ubicades a la Comunitat Valenciana.
  
DISPOSICIONS FINALS
  
Primera
  
Es faculta per al desplegament i execució del que disposa la present ordre i es delega per a la resolució de les sol·licituds sobre ajudes a la utilització de mètodes de producció agrària compatibles amb el medi ambient, en el secretari autonòmic d'Agricultura i Relacions Agràries amb la Unió Europea.
  
Segona
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
València, 26 de gener de 2005
  
El conseller d'Agricultura, Pesca i Alimentació,
  
JUAN GABRIEL COTINO FERRER
  
ANNEX I
  
Bones pràctiques agràries habituals
  
Són considerades com a tals, les tècniques normals d'explotació que responsablement aplicaria un agricultor a la zona on exercisca la seua activitat. Estes bones pràctiques són d'obligat compliment per a la concessió de les ajudes a zones desfavorides i les primes a mesures agroambientals.
  
1. Conservació del sòl i lluita contra l'erosió
  
Prohibició del treball convencional a favor de pendent.
  
Són habituals tot tipus de labors pel que fa a profunditat, tipus d'apers i moment de realització, depenent de la profunditat dels sòls, la seua textura i estructura.
  
2. Alternatives i rotacions
  
Es consideren habituals les diferents opcions d'alternatives i rotacions existents a les diferents comarques per a aconseguir una agricultura de desenvolupament sostenible. El guaret en qualsevol de les seues modalitats és una de les millors pràctiques agrícoles per als secans espanyols.
  
3. Optimització de l'ús de l'energia fòssil
  
Per a fer un ús eficient dels combustibles fòssils s'haurà de cuidar el manteniment eficient de la maquinària agrícola, així com complir amb la normativa vigent sobre seguretat vial i seguretat i higiene en el treball.
  
4. Utilització eficient de l'aigua
  
a) S'haurà de complir la normativa en matèria de concessió d'aigua i limitacions d'ús establides per les confederacions hidrogràfiques.
  
b) Independentment de l'eficiència del sistema de reg implantat, s'haurà de cuidar el manteniment de la xarxa interna de l'explotació per a evitar pèrdues d'aigua.
  
5. Conservació de la biodiversitat
  
Conservació dels nius d'espècies protegides.
  
Prohibició de cremar els restolls i restes de collita. Quan siga aconsellable la seua crema per motius sanitaris o fitopatològics l'hauran d'autoritzar els servicis competents de la Comunitat Autònoma fent constar expressament els fonaments tècnics, així com les mesures de seguretat que s'hauran de prendre.
  
Les zones amb risc d'incendi s'aïllaran mitjançant franges llaurades de menys tres metres d'amplària.
  
6. Racionalització d'ús de fertilitzants
  
A les zones sensibles a nitrats s'hauran de respectar els programes d'actuació establits per les comunitats autònomes.
  
Els fems i purines, no s'aplicaran sobre terrenys entollats o amb neu. Quan les explotacions es troben a zones vulnerables conforme a la directiva de nitrats, es definirà la gestió ambiental adequada per a evitar la lixiviació de purines havent de respectar-se la normativa per a purines i fems establida.
  
7. Utilització racional dels herbicides i productes fitosanitaris
  
Haurà d'atindre's a la normativa vigent sobre normes d'aplicació, maneig de residus, utilització de productes autoritzats, etc.
  
La gestió d'envasos es realitzarà conforme a les normes establides per l'autoritat competent.
  
8. Reducció de la contaminació d'origen agrari
  
Eliminar els materials residuals utilitzats en la producció. Els plàstics i altres residus s'hauran de retirar de les parcel·les i depositar-se en llocs adequats.
  
Maneig adequat de les restes de poda procedents dels cultius llenyosos. La pràctica habitual utilitza l'esporgada per a consum del ramat destinant la part llenyosa com a combustible energètic.
  
9. Altres actuacions
  
No s'hauran d'abandonar els cultius quan s'esgote la seua capacitat productiva i, en tot cas, s'hauran de mantindre lliures de plagues.
  
No podran percebre ajudes les explotacions que no complisquen amb allò que s'ha establit en matèria de campanyes oficials de sanejament ramader amb caràcter obligatori.
  
No percebran ajudes les explotacions que no complisquen la normativa vigent en matèria d'ús d'aliments prohibits i d'anabolitzants.
  
La càrrega ramadera de les superfícies farratgeres de l'explotació no podrà sobrepassar els límits següents:
  
a) Comarques amb pluviometria anual menor de 600 mm.: 1UGM/ha i any.
  
b) Comarques amb pluviometria anual igual o major de 600 mm. i menor de 800 mm.: 1,50UGM/ha i any.
  
Comarques amb pluviometria anual igual o major de 800 mm: 2UGM/ha i any.
  
10. Normes mínimes mediambientals
  
En tot cas, a més d'aplicar les bones pràctiques agrícoles habituals anteriorment exposades, els beneficiaris hauran de respectar la legislació mediambiental respecte d'això, continguda en la següent normativa:
  
Llei 4/1989 de 27 de març, modificada per les Lleis 40/1997 i 41/1997, de Conservació dels Espais Naturals i de la Flora i Fauna Silvestres.
  
Reial Decret 1997/1995 de 7 de desembre, pel qual s'establixen les mesures per a contribuir a garantir la biodiversitat mitjançant la conservació d'hàbitats naturals i de la flora i fauna (Directiva 92/43 CE).
  
Reial Decret 261/1996 de 16 de febrer, sobre protecció contra la contaminació per nitrats procedents de fonts agràries (Directiva 91/679 CE).
  
Llei 10/1998 de 2 d'abril, sobre residus.
  
ANNEX III
  
RELACIÓ DE LES INCOMPATIBILITATS ENTRE MESURES
  
 EN EL CONJUNT DE LES MESURES AGROAMBIENTALS
  
A LA COMUNITAT VALENCIANA.
  
(1.3 X 9.3) Incompatibilitat d'actuacions en suport al gira-sol de secà amb ramaderia ecològica (9.3).
  
(3.2 X 3.3 X 3.4) Incompatibilitat control integrat de productes fitopatològics (3.2) amb producció integrada (3.3) i agricultura ecològica (3.4).
  
(3.2 X 9.3) Incompatibilitat control integrat de productes fitopatològics (3.2) amb ramaderia ecològica (9.3).
  
(3.3 X 3.4) Incompatibilitat de producció integrada (3.3) amb producció ecològica (3.4).
  
(3.3 X 9.3) Incompatibilitat de producció integrada (3.3) amb ramaderia ecològica (9.3).
  
(3.4.1 X 9.3.1) Incompatibilitat de la producció ecològica d'herbacis de secà (3.4.1) amb ramaderia ecològica sobre pastos i rostollars (9.3.1).
  
(4.1 X 9.3) Incompatibilitat racionalització d'ocupació de fertilitzants i fitosanitaris (4.1) amb ramaderia ecològica (9.3)
  
(5.1 X 9.3) Incompatibilitat de manteniment de cultius tradicionals inundats (5.1) amb ramaderia ecològica (9.3).
  
ANNEX IV
  
RELACIÓ DE MUNICIPIS DE LA COMUNITAT VALENCIANA.
  
APLICACIÓ DE LA MESURA 4.1 LLUITA CONTRA L'EROSIÓ
  
Codi INE Municipis
  
03067 Agres
  
03319 Alcalalí
  
03720 Alcoleja
  
03175 Alqueria d'Asnar, l`
  
03926 Alfafara
  
03425 Alcocer de Planes
  
03685 Alcoi/Alcoy
  
03383 Almudaina
  
03225 Balones
  
03009 Benasau
  
03961 Beneixama
  
03257 Benigembla
  
03450 Benifato
  
03465 Benilloba
  
03101 Beniarrés
  
03795 Benifallim
  
03630 Benillup
  
03630 Benimarfull
  
03459 Benimassot
  
03486 Castell de Castells
  
03821 Castell de Guadalest, el
  
03374 Concentaina
  
03358 Confrides
  
03097 Quatretondeta
  
03303 Facheca
  
03764 Famorca
  
03464 Gaianes
  
03176 Gorga
  
03121 Ibi
  
03127 Xixona/Jijona
  
03333 Orxa, l'/Lorcha
  
03721 Millena
  
03875 Muro de Alcoy
  
03016 Penàguila
  
03026 Planes
  
03563 Tàrbena
  
03956 Tibi
  
03634 Tollos
  
03971 Torre de les Maçanes, la/ Torremanzanas
  
03427 Vall d'Alcalà, la
  
03834 Vall de Ebo
  
03003 Vall de Gallinera
  
03060 Vall de Laguar, la
  
12425 Albocàsser
  
12229 Arañuel
  
12749 Ares del Maestre
  
12393 Atzeneta del Maestrat
  
12502 Benafigos
  
12332 Benasal
  
12599 Canet lo Roig
  
12473 Castellfort
  
12882 Castillo de Villamalefa
  
12595 Catí
  
12810 Cortes de Arenoso
  
12098 Coves de Vinromà, les
  
12200 Culla
  
12971 Xodos/Chodos
  
12509 Lucena del Cid
  
12887 Ludiente
  
12841 Morella
  
12670 Pobla de Benifassà, la
  
12439 Portell de Morella
  
12253 Salzadella, la
  
12842 Sant Mateu
  
12124 Sarratella
  
12839 Sierra Engarcerán
  
12084 Tírig1
  
12864 Todolella
  
12553 Torre d'En Besora, la
  
12245 Vilafamés
  
12956 Villafranca del Cid/ Vilafranca
  
12910 Villahermosa del Río
  
12985 Vistabella del Maestrazgo
  
12713 Zucaina
  
46837 Bocairent
  
RELACIÓ DE MUNICIPIS DE LA COMUNITAT VALENCIANA.
  
APLICACIÓ DE LA MESURA 3.2 CONTROL INTEGRAT
  
03698 Almudaina
  
03497 Beneixama
  
03872 Orxa, l./Lorcha
  
03241 Planes
  
03456 Vall d'Alcalà
  
03453 Vall de Gallinera
  
03120 Vall de Laguar, la
  
03045 Vall de Ebo
  
03027 Benimarfull
  
46078 Bocairent
  
46685 Ontinyent
  
46385 Fontanars dels Alforins